Bogdan Khmelnitski

Bogdan Khmelnitski, en ucrainés Богдан Зиновій Хмельницький (Bogdan Zynovi Khmelnytsky), naixió o 27 d'aviento de 1595 y morió o 26 de chulio (6 d'agosto en o calandario chuliano) de 1657, y estió un hetman d'os cosacos zaporizhians que dirichió una revuelta contra Polonia, dita Sublevación de Khmelnitski, y fació que Kiev y os territorios cosacos a l'este d'o río Dniéper pasasen a Rusia.

Fue educato por os chesuitas de Lviv y aprendió polaco y latín. Prenió dimpués experiencia militar con os zaporizhians.

Tenió pleitos con as autoridarz polacas por o impuestos y tributos. En 1646 se fació esleyir hetman. En 1647 un oficial polaco enemigo suyo saqueyó as suyas tierras, cremó a suya casa, mató a lo suyo fillo y se'n fue con a suya amant. Dende ixe inte organizó una revuelta antipolaca con l'aduya d'os zaporizhians y d'os antigos enemigos tartres, dita Sublevación de Khmelnitski. Se produció un ataque a grant escala contra l'administración, l'exercito polaco, os terratenients y os burgueses polacos, que yeran crematos en as casas, espelletatos u escuarteratos con caballos. Lviv fue asitiata. Tamién destacoron por os pogroms antichodigos. Os sacerdoz catolicos tamién fuoron perseguitos.

Encara que Polonia (a Republica d'as Dos Nacions) fació concesions, a guerra siguió y encara que os cosacos yeran derrotatos a vegatas y muitos se'n sozmenten, i heba indefinición.

Demandoron aduya a lo zar de Rusia Aleixo o Chentil, que tardó dos anyatas en responder. En 1654, dimpués de muitas negociacions, Bogdán y os cosacos acceptoron l'autoridat d'o zar de Rusia y refusoron a sobiranía polaca, (tractau de Perejaslav). Os rusos reconoixeban en teoría as libertaz y institucions d'os cosacos.

 Bibliografía 
  John Ure: Los Cosacos. Ariel pueblos, 2002.

Categoría:Cosacos
Categoría:1596 (naixencias)
Categoría:1657 (muertes)